google/wiki40b huggingface dataset:
Dublin Castle

Dublin Castle er et slott i Dublin. Det var sete for den britiske administrasjonen i Irland frem til 1922. Det meste av bygningen er fra det 18. århundre, men det er noen rester av det opprinnelige slottet som ble reist under Johan av England, den første Lord av Irland. Slottet var allerede fra starten av øyas administrasjonssenter, i kraft av å være kongelig residens.
Gjennom århundrene har den også vært residens for Irlands stattholder, også kjent som Irlands visekonge. Visekongens leilighet regnes som noen av de flotteste rom i Dublin, og brukes blant annet ved innsettelse av landets president. Slottet har også i perioder blitt brukt av parlamentet og forskjellige domstoler, og den har vært militærgarnison.
På grunn av den sterke tilknytningen til den britiske administrasjonen har navnet Dublin Castle blitt brukt både om bygningen og om administrasjonen. Man fikk også skjellsordet Castle Catholic, som ble brukt om katolikker som ble oppfattet som for vennligsinnet mot britene.
De irske kronjuvelene ble oppbevart i slottet. De ble stjålet derfra i 1907, og har ikke kommet til rette.
Under den irske uavhengighetskrig var slottet senteret i den britiske krigsinnsatsen mot irske republikanere. Natten før Bloody Sunday i 1920 ble to IRA-offiserer og en venn av dem drept der, angivelig under fluktforsøk.
Da Den irske fristaten ble opprettet i 1922 ble bygningen overtatt av domstoler, ettersom Four Courts ble ødelagt samme år. Etter at de flyttet ut ble bygningen tatt i brukt til statsseremonier. Eamon de Valera tok imot akkrediteringer fra ambassadører der i 1930-årene, og i 1938 ble slottet for første gang brukt ved innsettelsen av en president, Douglas Hyde. President Erskine Hamilton Childers lå på lid-de-parade der i november 1974, og det samme gjorde de Valera i september 1975. Det eneste statlige organet som er fast lokalisert der er Office of the Revenue Commissioners.
Slottet er også en turistattraksjon, og etter en omfattende renovering brukes det som konferansesenter. Mens Irland hadde presidentskapet i EU var det møtested for Det europeiske råd ved flere anledninger. Når det ikke foregår statsseremonier eller møter som krever spesiell sikkerhet der er det meste av slottet åpent for allmennheten. Blant rommene som er åpne er St. Patricks hall, ballrommet hvor presidentinnsettelsene finner sted, og visekongens leilighet. Pr. 2006 er den siste som overnattet i de kongelige rommene Margaret Thatcher, som var der sammen med sin mann Dennis under et møte i Det europeiske råd i 1979.
Dublin Castle eies av staten og vedlikeholdes av Office of Public Works.
Fettjestadån

Fettjestadån er en elv i den vestre delen av Linköping kommune i Östergötland i Sverige. Den flyter nordover fra innsjøen Bjärsen gjennom jordbrukslandskapet i Nykils og Gammalkils bygder til den forenes med Humpån ved Gälstad-Lundby. Derfra er navnet Kapellån, og dens vann flyter til Østersjøen via Svartån og Motala ström. Noen av Fettjestadåns strekninger har meanderløp. Den har et nedbørfelt på 93,83 km².
Planolinoides

Utseende

Små til middelsstore (3,2 - 6  millimeter), avlange, matte, rødbrune til svarte gjødselbiller. Hode og pronotum er nokså kraftig punkterte. Hodet er stort og skovlformet, tydelig innbuktet i midten foran og med tre lave knøler i pannen. Pronotum er avrundet firkantet. Dekkvingene er nesten jevnbrede, med fine punktstriper, intervallene mellom dem flate.

Levevis

Artene lever av møkk på jordoverflaten. De er generalister, ikke særlig spesialiserte bortsett fra en art som spesialiserer seg på gjødsel fra rotter i slekten Neotoma.

Utbredelse

Arten lever i Nord-Amerika, Planolinoides borealis også i Europa inkludert Norge.
Vene

En vene (biologi) er en betegnelse på en blodåre som fører blodet fra mikrosirkulasjonen tilbake til hjertet. Blodet som transporteres er da oksygenfattig, og skal tilbake til hjertet og lungene for å få påfyll av oksygen før det igjen blir pumpet ut i kroppen via arteriene. Dette med unntak av lungevenene og navel-venen som transporterer oksygenert blod til hjertet fra henholdsvis lungene og ut fra morkaken.
Vener har en muskulatur i åreveggen som blir styrt av det autonome nervesystemet , noe som gjør at venene kan styre blodstrømmen tilbake til hjertet ved behov.
Venene i armer og ben er utstyrt med veneklaffer som sørger for at blodet strømmer i riktig retning. Ved bruk av muskulaturen i armer og ben vil seksjoner av vener mellom klaffene trykkes sammen og utvides. Dette pumper blodet oppover mot hjertet. Dersom man står helt stille og er i ferd med å besvime, er det fordi det er for lite blod til hjernen. Ved bruk av musklene i bena vil mye blod strømme oppover og besvimelsen unngås.
Vener samler metabolske avfallsprodukter fra hele kroppen og samles til slutt i vena cava, som fører til hjertet. Unntaket er portåren, som samler næringsrikt blod fra tarmene og fører det til leveren. En ny vene, levervenen, drenerer leveren igjen og tømmes i vene cava.
Rogass

Rogass er Norges lengste sammenhengende høytrykks- og lavtrykks forsyningssystem for naturgass. Det har en total transportkapasitet på opptil 1500 millioner Sm³ naturgass i året, det vil si rundt 16 TWh gassenergi. Røranlegget ble bygget i perioden 2002 til 2004 av Lyse Gass som er et datterselskap i Lysekonsernet. 
Rogass går fra gassterminalen på Kårstø, gjennom Ryfylkebassenget med grenrør til Ryfylkeøyene  Rennesøy, Finnøy, Talje og Fogn, og frem til landsfallpunktet i Risavika i Sola kommune på Nord-Jæren.
3. århundre f.Kr.

Midtøsten

Selevkidriket og Ptolemeerdynastiet er de viktigste arvtageren etter Aleksander den stores rike.
Fyrtårnet i Alexandria innviet 279 f.Kr.
Partia blir stormakt.

India

Maurya-riket når sitt høydepunkt under Ashokas regjering 274 f.Kr. – 232 f.Kr.
Cultural Institutions Group

Cultural Institutions Group (CIG) er et forbund av offentlige kulturinstitusjoner i New York City.
Forbundet representerer medlemsinstitusjonene i forholdet til byens kommunale myndigheter, som gjennom individuelle partnerskapsavtaler gir subsidier til fast eiendom, sikkerhet, vedlikehold og energikostnader. Til gjengjeld forplikter institusjonene seg til å drive sin virksomhet som offentlige kulturinstitusjoner med oppdrag å tilby kulturtjenester tilgjengelige for alle innbyggere.
Ross Technology

Ross Technology, Inc. var et amerikansk IT-selskap som arbeidet med konstruksjon og produksjon av halvledere. Deres spesialområde var SPARC mikroprosessorer. Selskapet ble grunnlagt i august 1988 i Austin, Texas av Dr. Roger D. Ross, en ledende informatiker som hadde ledet Advanced Microprocessor Division i Motorola og som administrerte utviklingen av Motorola 68030 og RISC mikroprosessoren Motorola 88000.
Den 12. mai 1993 ble selskapet oppkjøpt av det japanske selskapet Fujitsu for $23 millioner. Selskapet ble nedlagt i juni 1998 og alle dets patenter ble oppkjøpt av Fujitsu.
Ross Technology er mest kjent for utviklingen av mikroprosessoren hyperSPARC.
Sykling under Sentralamerikanske og karibiske leker 1978

Sykling under Sentralamerikanske og karibiske leker 1978. Sykling var en av flere sporter i de trettende sentralamerikanske og karibiske leker som ble arrangert i Medellín i Colombia i perioden 7. til 28. juli 1978. Det var tiende gangen som sykling var med i de sentralamerikanske og karibiske leker. Det var seks øvelser, kun for menn. Jamaica ble beste nasjon med to gullmedaljer.
Ctenizidae

Utseende

Middelsstore til store, kraftige, mørkfargede edderkopper. Som hos andre mygalomorfe edderkopper peker giftklørne på chelicerene bakover. De har en rasplignende struktur (rastellum) på chelicerene som de bruker til å grave med. Spinnvortene er ganske korte.

Levevis

Disse edderkoppene lever i silkekledte ganger som er lukket med et tykt lokk (fall-lem) av silke, jord og planterester. Det går snubletråder av silke ut fra åpningen slik at edderkoppen kan merke når potensielle byttedyr nærmer seg. Edderkoppen sitter gjerne rett under lokket og holder dette fast ved hjelp av klørne på de fremre beina. Om et insekt skulle komme nær nok, spretter edderkoppen ut og griper byttet. Hunnene lever så godt som hele sitt liv i gangen sin, hannene vandrer en del på leting etter hunner. Hunnen forer ungene med oppgulpede matrester.
Artene i slekten Cyclocosmia lager ikke noe lokk på gangen, men lukker den med sin egen kropp. Bakenden på disse dyrene er dekket av en rund, hard plate som passer til en innsnevring på gangen. Man antar at dette kan være en tilpasning som verner dem mot rov-vepser i familien Pompilidae, som disse edderkoppene er svært utsatt for.

Giftige arter

Som andre mygalomorfe edderkopper har de et kraftig bitt, men de er ikke regnet som farlige for mennesker.

Utbredelse

Familien forekommer i alle verdensdeler bortsett fra Antarktis, men bare i varme områder. Flest arter er det i det sørlige Afrika.
Grunnkretser i Hemnes kommune

Grunnkretser i Hemnes kommune er delområder og grunnkretser som seksjonerer Hemnes kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Askøy kystlag

Askøy Kystlag ble stiftet i november 1992 i Askøy. Laget har som mål å styrke kystfolkets identitet, og å få barn og unge med i arbeidet for å videreføre kunnskap til nye generasjoner.
Kystlaget tar forskjellige prosjekter hvor man tar i bruk tradisjonelle arbeidsmetoder. Det arrangeres kurs og seminar for medlemmene og andre interesserte, med hovedvekt på praktisk kystkultur, i tillegg til arrangement av mer allmenngyldig art.
Askøy Kystlag disponerer og har ansvar for 9 tradisjonelle trebåter fra 14 til 50 fot som står til medlemmenes disposisjon.
Kystlaget har lokale til på Holmen i Strusshamn, i et nyrestuarerte naust, med et nybygd kaianalegg rundt. Der finnes møterom, verksted og forsamlingslokale fordelt over tre etasjer. I tillegg har laget i 2011 bygget et tradisjonelt grindanaust som overbygg over båtstøa. Dette naustet har plass til fire båter.
Askøy Kystlag er et lokallag av Forbundet Kysten og er tilsluttet Hordaland Fylkeskystlag.
Svartskjerm

En svartskjerm er en feilmelding som dukker opp i noen operativsystemer etter en kritisk systemfeil. Feilmeldingen kan være tom hvis systemet ikke klarer å laste den.

Svartskjerm i MS-Dos og Windows

MS-DOS, Windows 95, Windows 98, Windows 2000, Windows ME, Windows XP, Windows Vista, Windows 7, Windows 8 og Windows 10 viser en svartskjerm hvis operativsystemet ikke klarer å starte opp. Dette skjer vanligvis fordi en eller flere kritiske filer mangler. Dette kan også skje hvis brukeren skrur på filkomprimering på alle filer, og systemet faktisk komprimerer alle filer, siden dette vil komprimere kritiske systemfiler som systemet trenger for å dekomprimere filene. Som oftest må brukeren reinstallere Windows, eventuelt erstatte de kritiske systemfilene som trengs. Siden feilmeldingen som oftest ikke viser hvilke filer som mangler, er dette som oftest ikke praktisk mulig.
Windows 8 erstattet blåskjermen med en svartskjerm i tidlige versjoner.
Sikorsky R-4

Sikorsky R-4 var et to-seters helikopter, konstruert av Igor Sikorsky. Det hadde en enkel tre-bladet hovedrotor og stjernemotor. R-4  var verdens første fullskala helikopter som ble masseprodusert, og det første brukt av United States Army Air Forces, Marinen, Kystvakten og britiske Royal Air Force og Royal Navy

Utvikling

Helikopteret var utviklet fra det berømte eksperiment-helikopteret, VS-316 som var oppfunnet av Igor Sikorsky og det ble demonstrert for publikum i 1940. VS-316 fikk betegnelsen XR-4, under  United States Army Air Forces' serier for "Rotorcraft". XR-4 foretok sin første flyvning 13. januar 1942 og ble akseptert 30. mai 1942.  XR-4 hadde langt bedre egenskaper enn tidligere helikoptre, hva angikk flytid, høyde- og hastighetsrekorder satt tidligere. XR-4 gjennomførte en 1,225 km flyvning over land fra Connecticut til Wright Field, Ohio, satte rekord i marsjhøyde på 12 000 fot (3 700 m), 100 flytimer uten alvorlige hendelser og oppnådde en fart nær 140 km/h.
Adil Shahi-dynastiet

Adil Shahi eller  Adilshahi var et sunnimuslimsk. dynasti grunnlagt av Yusuf Adil Shah som hersket over   Sultanatet Bijapur som lå i dagens Bijapur-distrikt i Karnataka i India i De vestlige Nilgiris-fjellene i Deccanregionen i det sydlige India fra 1489 til 1686. Bijapur hadde vært en provins i Bahmani-sultanatet (1347–1518) før det begynte å gå i oppløsning rundt 1470.og endelig oppløst i 1518. Bijapur-sultanatet ble absorbert av Mogulriket den 12. september 1686, etter å blitt hærtatt av keiser Aurangzeb.
Polytetrafluoreten

Anvendelse

Den mest kjente anvendelse er som slipp-belegg i panner og kokekar. Metallet i pannen blir bearbeidet, enten mekanisk ved sandblåsing eller kjemisk med syrer, slik at det danner seg mikroskopiske ujevnheter i overflaten. Deretter blir PTFE påført under trykk.
En slik overflate er omtålig for mekanisk bearbeiding, for eksempel kan man lett skrape opp en slik stekepanne med stekespader av metall. Derfor har man etter hvert begynt å legge på PTFE i flere lag, hvor stoffet i noen av lagene har blitt tilsatt elementer som gjør det klebrigere. Det ytterste laget består da av «ordentlig», glatt PTFE, men gjerne tilsatt mikroskopiske korn av et keramisk materiale som gjør overflaten hardere. På denne måten klarer man å få PTFE til å feste seg til PTFE, ved å smelte disse lagene sammen.
I materialet Gore-Tex blir PTFE anvendt i flortynne lag, som en membran som har ørsmå porer slik at vanndamp kan slippe ut. Av dette materialet kan man lage klær som er vann- og vindtette, men som likevel slipper ut fuktighet fra kroppen.
På grunn av den kjemiske stabiliteten, blir PTFE brukt i fôringer der det brukes aggressive kjemikalier. Ettersom stoffet har så lav friksjon, er det et egnet stoff til bruk i pakninger og fôringer for bevegelige deler, og til gjengetape.
I medisinen anvendes PTFE for eksempel i implantater. For det første gjør den kjemiske stabiliteten at implantatet har lang levetid. Den glatte overflaten reduserer faren for at tromboser bygger seg opp.
I optikken kan PTFE brukes i visse typer linser, ettersom det er transparent i det infrarøde spekteret.
I sykkeloljer utnyttes den lave friksjonen, og evnen til å ikke feste seg, og ikke å løses olje eller vann.

Historie

Til tross for alminnelig oppfatning, er ikke PTFE et biprodukt av romfarts-forskningen, som først begynte i 1957. Det ble oppdaget av kjemikeren Roy Plunkett i 1938 ved en tilfeldighet, da han forsket på tetrafluoretylen til bruk som kjølevæske i kjøleskap. En flaske med TFE-gass ble stående over natten, og dagen etter hadde denne gassen blitt omdannet til PTFE. I 1941 fikk DuPont patent på stoffet.
I 1943 ble PTFE brukt for første gang som korrosjonsbeskyttelse ved byggingen av en atombombe. Senere fant franskmannen Marc Grégoire på å gi fiskesnørene sine et lag av PTFE, slik at de skulle bli lettere å floke opp. I 1954 kom kona hans opp med ideen om å gi stekepanner et lag av PTFE.
Hestesport under Sentralamerikanske og karibiske leker 1935

Hestesport under Sentralamerikanske og karibiske leker 1935. Hestesport var en av fjorten sporter i de tredje sentralamerikanske og karibiske leker som ble arrangert i San Salvador i El Salvador i perioden 16. mars til 5. april 1935. Det var første gangen som hestesport var med i de sentralamerikanske og karibiske leker. Det var individuelle konkurranser i sprangridning og dressur samt lagkonkurranse i sprangridning. Mexico ble beste nasjon, de vant alle tre gullmedaljene.
Tuorla observatorium

Tuorla observatorium (finsk: Tuorlan observatorio) er Åbo universitets astronomiske observatorium. Det ligger i Sankt Karins kommune, ca 10 km øst for Åbo.
Observatoriet inneholder et 1 m Dall-Kirkham-speilteleskop og et 70 cm Schmidt-kamera. Speilteleskopet er Finlands største. Videre har observatoriet et 2 m radioteleskop.
Observatoriet ble grunnkagt i 1952 av Yrjö Väisälä. Han var også observatoriets første direktør. I 2008 ble det bygget et planetarium i tilknytning til observatoriet.
Liyang

Liyang (kinesisk: 溧阳; pinyin: Lìyáng) er et byfylke i Jiangsu i Folkerepublikken Kina. Det ligger under byprefekturet Changzhou.
Befolkningen var på 781 430 innbyggere i 1999.

Samferdsel

Kinas riksvei 104 løper gjennom byfylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.
Notre-Damekatedralen i Strasbourg

Historie

Klodvig I oppførte i 510 den første katedralen på stedet. Kirken som sannsynligvis var bygget i tre, brant i 1002. 
I 1015 besluttet keiser Henrik II og biskop Werner I å oppføre en ny kirke på tomten. Det ble oppført en basilika som imidlertid senere ble ødelagt. Kirken regner 1015 som sitt grunnleggelsesår. 
Dagens katedral ble påbegynt ca. 1180 og i 1224 var dagens tverrskip og kor fullført. Den gotiske vestfasaden ble påbegynt i 1277 av den tyske arkitekten Erwin fra Steinbach (1244–1318). Tårnet på 143 meter ble sluttført i 1439. Kirken var mellom 1647 og 1874 verdens høyeste byggverk.
Stavanger Karateklubb

Stavanger Karateklubb (SKK) ble organisert som egen idrettsklubb i 1973, men navnet ble benyttet allerede fra 1970. 
Stavanger Karateklubb ble grunnlagt av Egon Solem som selv startet med Judo i 1964 under advokat Lund i Oslo. Det var John Groves som i 1965 kom til Oslo med brunt belte i Shotokan karate og starter Norges Karate Klubb i en kjeller på Sinsen sammen med Terence Westall. Egon Solem melde seg inn i klubben som medlem nr 5).
I 1969 tar Egon Solem graden shodan (sort belte) ved gradering hos Chojiro Tani. Dette er samme år som Egon Solem flytter til Stavanger og holder demonstrasjon på St. Svithun Gymnas.
Klubben holder i dag til i Baneviksgt i østre bydel og er meget aktiv med ca. 250 medlemmer hvorav flere deltar på ett nasjonalt og internasjonalt nivå.
Den ungarske slette

Geografisk utstrekning

Den grenser til Karpatene i nord og øst, de transdonauske og kroatiske fjellene i sørvest, og omkring elven Sava i sør.
Fram til første verdenskrig tok slutt lå slettelandet i midten av det gamle ungarske kongeriket, og ble ofte omtalt som Puszta. Siden 1918 (eller Trianon-traktaten 1920) er det oppdelt mellom Ungarn og fem omliggende land: Slovakia, Ukraina, Romania, Serbia og Kroatia til tross for at slettelandet (til forskjell fra de omkringliggende fjellkjedene) nesten overalt hadde ungarsk befolkningsmajoritet.
I Ungarn er Alföld delt opp i to områder: Észak-Alföld (Nord) og Dél-Alföld (Syd).

Store Alföld i Ungarn

Sletten dekker 52 000 km² av Ungarn, eller rundt 56 % av landet. Det totale arealet er rundt 100 000 km².
De største ungarske forfatterne som er inspirert eller assosiert med Alföld er Ferenc Móra og Zsigmond Móricz i tillegg til poetene Sándor Petőfi og Gyula Juhász.
Av ungarske vitenskapsfolk som er født på Alföld er fysikeren Zoltán Bay, kjemikeren János Irinyi, oppfinneren av lydløse fyrstikker, farmakologen János Kabay, fysikeren og farmasøyten Gábor Kátai, og fysikeren og pulmonologen Frigyes Korányi.
De to store elvene Duna (Donau) og Tisza med deres bielver går gjennom store deler av dette slettelandet og gjør det dyrkbart.
De største byene og landsbyene med medisinske bad er Berekfürdő, Cserkeszőlő, Gyula, Hajdúszoboszló, Szentes og Szolnok.
Undersåker

Undersåker (sørsamisk: Såahka) er et tettsted i Åre kommune i Jämtlands län i landskapet Jämtland i Sverige. I 2010 hadde tettstedet 438 innbyggere.

Etymologi

Undersåker har sitt navn fra gården på hvis grunn kirka ble bygget. Det sies å vært en helsebringende kilde, et «under» på gårdens åkerjord.
Den sørsamiske form «Såhaka» er konstruert fra siste del av den jemtske form, det vil si «-såker».
En alternativ tolkning av første ledd er tidsangivelsen «undors» (09.00). Navnet skal da henspille på at åkeren ble truffet av sollys på dette tidspunktet.

Undersåker sentrum

Stedet ligger rundt 80 kilometer vest for Östersund, og er langstrakt i retning øst-vest. Det består av en østlig del med Undersåker kirke («kirkebyen») og en vestlig del med Undersåker jernbanestasjon (stasjonsbyen). Mellom de to ligger Hålland med Hållandsgården.
E14 fra Östersund mot Storlien og Norge går gjennom Undersåker. Her passerer også Mittbanan, Meråkerbanens fortsettelse i Sverige, som ble innviet i 1882. Adkomst til Edsåsdalen, Trillevallen, Vålådalen, Fångåmon og Ottsjö med bil er via Undersåker. Det finnes to førskoler samt en grunnskole i Undersåker.
Scottish Aviation

Historie

Opprinnelig startet som en flyskole begynte selskapet i 1938 med vedlikeholdsarbeider på fly og under den andre verdenskrig fikk de oppdrag med å vedlikeholde fly for RAF. bl.a Liberator bombefly.
I etterkrigstiden ble det bygget de robuste STOL sambandsfly, som Pioneer og den større Twin Pioneer. Senere ble det bygget turboprop som Jetstream
Scottish Aviation ble slått sammen med British Aircraft Corporation, Hawker Siddeley Aviation, og Hawker Siddeley Dynamics og dannet British Aerospace i 1977.

Bilproduksjon

Mellom 1964 og 1966 konstruerte og bygde Scottish Aviation som et prøveprosjekt et mindre antall av en liten batteridrevet elektrisk bil Scottish Aviation Scamp. Noen omfattende serieproduksjon kom ikke ut av dette.
Hertug av Albany

Hertug av Albany er en tittel som tidligere i endel tilfeller ble gitt til en yngre sønn av den skotske, og senere den britiske monarken, spesielt i husene Stuart og Hannover.
Hertugdømmet ble først opprettet i 1398 av Robert III av Skottland for broren Robert Stewart. Territoriet var vagt definert, men tilsvarte omtrent pikternes kongedømme, nord for Forth. Den første opprettelsen ble inndratt i 1425 da den andre hertugen begikk høyforræderi.
Tittelen ble nyopprettet i 1458 for Alexander Stewart, men bortfalt igjen da hans sønn John døde uten arvinger. I 1451 ble den igjen opprettet, denne gang for Arthur, andre sønn av Jakob V av Skottland, som døde bare åtte dager etter dåpen. I 1604 ble den opprettet for fjerde gang, for Charles, sønn av Jakob VI. Da han kom på tronen i 1625 ble tittelen innlemmet i kronen.
Den ble neste gang opprettet i 1660 av Karl II for broren James. Da han i 1685 etterfulgte Karl på tronen ble den igjen innlemmet i kronen. Tronpretendenten Charles Edvard Stuart gav tittelen hertuginne av Albany til sin uektefødte datter Charlotte; denne opprettelsen regnes ikke med i den offisielle listen.
Under Hannoverkongene ble tittelen kombinert med hertug av York, slik at prinser fikk tittelen hertug av York og Albany. Tittelen ble brukt alene igjen i 1881, da Victoria gav den til sin fjerde sønn Leopold. Hans sønn Carl Eduard ble i 1919 fratatt tittelen fordi han hadde deltatt i første verdenskrig på tysk side.
I henhold til Titles Deprivation Act 1917 kan mannlige, rettlinjede arvinger av siste tittelinnehaver søke kronen om å få tittelen restaurert. Pr. 2006 er dette ikke blitt gjort. Arvingen var på samme tidspunkt den andre Carl Eduards oldebarn Hubert av Sachsen-Coburg-Gotha. Han har ikke arverett til Huset Sachsen-Coburg-Gotha fordi hans bestefar inngikk et morganatisk ekteskap, men dette påvirker bare den tyske fyrstelige tittelen og ikke den britiske adelige.

Fiktive hertuger av Albany

William Shakespeares drama Kong Lear har i «hertugen av Albany» en betydelig figur som er gift med tittelfigurens datter Goneril.
I filmen Kate & Leopold (2001), en romantisk komedie, er tittelfiguren Leopold framstilt som hertugen av Albany. Han er imidlertid ikke ment å være identisk med den historiske prins Leopold, hertug av Albany, som ville ha holdt tittelen på denne tiden, men er en fiktiv figur som ikke er medlem av den kongelige familie.
Richard Bradley

Liv

Bradley ble født i Hampshire i 1946. Hans far var en metallurg i Royal Navy. Det var da han begynte på skolen han begynte å få en interesse for arkeologi, men studerte juss ved University of Oxford på 1960-tallet. Han deltok ikke i noen motkultur på den tiden. Da han var ferdig utdannet ville han ikke satse på juss. Han fokuserte på arkeologi, jobbet som amatør innen feltet, og skrev en rekke akademiske tekster (noen ble publisert i nasjonale journaler). Uten utdanning innen arkeologi, ble han i en alder av 25 år assistent lektor ved University of Reading.